Nasilje u porodici


Definicija nasilja u bliskim relacijama

Nasilje u porodici i partnerskim odnosima se definiše kao bilo koja upotreba fizičke ili seksualne prisile, ili pretnje tom prisilom, u intimnoj vezi. Ono može uključiti pojedinačni nasilni akt, ili veći broj postupaka koji formiraju obrazac zlostavljanja kroz ispoljavanje uvredljivog i kontrolišućeg ponašanja. Obrazac zlostavljanja može uključivati:
· Fizičko zlostavljanje
· Emocionalno zlostavljanje
· Psihološko zlostavljanje
· Seksualno zlostavljanje
· Kriminalno uznemiravanje (proganjanje)
· Pretnje da će nauditi deci, drugim članovima porodice, kućnim ljubimcima i imovini
Nasilje se koristi da bi se zastrašio, ponizio ili uplašio partner u intimnoj vezi, ili da bi se on učinio nemoćnim. Za ovakvu vrstu nasilnog ponašanja karakteristična je ponovljena viktimizacija, nasilni akti se, manje ili više učestalo, ponavljaju. Partnerska veza podrazumeva odnos između partnera različitog ili istog pola i one mogu varirati po dužini i legalnoj formi (trenutno ili ranije: zabavljanje, zajednički život ili brak, kao i roditelji zajedničkog deteta bez obzira na vrstu prošlog ili sadašnjeg odnosa). 

Teško je formirati kompletnu sliku o punom obimu nasilja u porodici, jer ono često ostaje skriveno. Osoba koja je žrtva zlostavljanja može dugo trpeti nasilje pre nego što potraži pomoć, a neke žrtve nikad ni ne progovore o tome. Osoba koja je zlostavljana može biti nevoljna da prijavi nasilje iz mnogo različitih razloga:
· Može biti emocionalno vezana za partnera koji je zlostavlja
· Može verovati da na taj način čuva svoju vezu i porodicu drži na okupu
· Može se plašiti da će se partner osvetiti njoj ili izvršiti odmazdu na njoj bliskim osobama
· Plašiti se da će biti stigmatizovana
· Biti ekonomski zavisna od nasilnog partnera
· Živeti u izolovanoj oblasti
· Biti socijalno izolovana
· Osećati stid, nemoć i nemati pristup informacijama, resursima i podršci
Posebno, žrtva može biti nevoljna da se obrati vlastima jer ne želi da partner bude odsutan iz domaćinstva, da ode u zatvor i sl., ili zato što ne veruje da će je sistem zaštititi i zaustaviti nasilje.
Nasilje koje dožive žene je teže i češće se ponavlja nego ono koje je usmereno na muškarce. 

Nasilnik

Po dominantnim shvatanjima i modelu Moći i kontrole, primarna motivacija zlostavljača je da uspostavi kontrolu nad žrtvom. Taktike koje zlostavljači primenjuju mogu uključivati izolaciju, pretnje, povremena ugađanja žrtvi, demonstraciju omnipotencije, degradaciju i nametanje trivijalnih zahteva. Zlostavljači mogu primeniti slične obrasce fizičke, seksualne, finansijske i emocionalne prinude da bi kontrolisali svoje žrtve. Ove taktike sprečavaju žrtve da napuste partnerski odnos. Taktike kontrole mogu uključivati i:
· Emocionalno zlostavljanje
· Pretnje ili izvršenja kidnapovanja, seksualnog zlostavljanja ili fizičkog povređivanja dece žrtve
· Kontrolisanje finansija
· Seksualno zlostavljanje žrtve
· Pretnje samoubistvom/ubistvom
· Uznemiravanje i proganjanje

Indikatori da je neko žrtva kontrole:
· Protektivan prema partneru
· Minimizuje, poriče zlostavljanje
· Minimizuje, poriče opasnost za sebe i decu
· Nada se, veruje da se zlostavljanje neće ponoviti
· Veruje da je zlostavljenje njena krivica, da je ona isprovocirala
· Zavisna je od tuđeg odobravanja
· Moguće da je bila svedok nasilja ili zlostavljana u detinjstvu
· Očekuje od drugih ili od partnera usmeravanje i odobravanje
· Fokusira se na pozitivne aspekte partnera
· Racionalizuje zlostavljanje partnerovim problemima ili stresom
· Zaravnjen afekat
· Veruje da je partner važniji
· Vidi sebe kao slabu, zavisnu od partnera


Karakteristike teroriste u partnerskim odnosima

Osobe koje se mogu nazvati teroristima u partnerskim odnosima ispoljavaju nasilno ponašanje čiji je rezultat visoka stopa smrtnosti njihovih žrtava. Njihovo ponašanje karakterišu nepredvidljivi nasilni ispadi, podrivanje autonomije partnera kroz kontrolu njegovih elementarnih potreba (spavanje, lična higijena, ishrana), seksualno nasilje (vezivanje, davljenje, prisilan seks s drugima i sl.).

Žrtva

Iako su često frustrirajuće za stručnjake, ambivalencija, poricanje i bespomoćnost koje često ispoljavaju žrtve zlostavljanja mogu biti naučena ponašanja koja su žrtvi omogućila da preživi nasilje. Žrtve porodičnog nasilja se često ne ponašaju kao žtve drugih nasilnih zločina. Neke od njih žele da sudski gone nasilnika koliko god zakon omogućuje, ali mnoge ne žele. Prema nekim mišljenjima, jedinstvena priroda ove vrste nasilja teška je za razumevanje, jer mnogi postavljaju pitanje zašto žena pristaje na takav tretman, zašto ostaje sa takvim čovekom, kako može da voli čoveka koji je pretuče tako da završi u bolnici, gde joj je samopoštovanje i slično. U mnogim slučajevima, odluka žrtve da ostane sa nasilnim partnerom, ili da ga napusti i sarađuje s tužbom, zasnovana je na preživljavanju. Usled složenosti ovih slučajeva, napuštanje je proces a ne pojedinačni događaj. Faktori koje žrtve mogu uzeti u obzir uključuju:
· strah
· eskalaciju nasilja koja obično prati separaciju
· samohrano roditeljstvo u siromaštvu
· suočavanje s potencijalnim gubitkom dece u borbi za starateljstvo
· problemi bezbednosti
· složenost odnosa sa zlostavljačem

Žrtva se može suočiti sa velikim brojem prepreka za napuštanje odnosa.
· nedostatak kvalifikacija za posao
· finansijska zavisnost od zlostavljača
· nemogućnost da priušti pravnu pomoć u vezi s razvodom, starateljstvom i zaštitom
· izolacija žrtve od društvenih i porodičnih veza
· žrtva nastoji da se promeni u nadi da će zlostavljanje prestati
· zlostavljač izražava žaljenje i obećava da će se promeniti
· zlostavljač je degradirao žrtvu do te mere da žrtva veruje njegovim izjavama i nedostaje joj samopouzdanje kako bi otišla
· nedostatak poverenja u pravosudni sistem

Uobičajene strategije preživljavanja ili suočavanja s nasiljem od strane žrtava:
· minimizovanje ili poricanje nasilja
· preuzimanje odgovornosti za nasilje
· upotreba alkohola ili droga kako bi otupela
· samoodbrana
· traženje pomoći
· ostajanje u vezi da bi se sprečila eskalacija nasilja
· iniciranje nasilja kao način da se pribavi nešto kontrole

Da bi žrtva izašla iz nasilne relacije, ona mora da se suoči i nosi sa velikim brojem prepreka. Zato ona može da napušta partnera i vraća mu se više puta tokom tog procesa. Nevoljnost žrtve se često pogrešno tumači kao da joj nije stalo do rešenja problema. Ironija je što se žrtvama koje spremnije sarađuju s policijom ponekad ne veruje i pojavljuje se sumnja da su osvetoljubive ili da traže pogodnosti u postupku razvoda ili bitke oko starateljstva.

Deca izložena porodičnom nasilju

Razvoj i emocionalno blagostanje dece koja žive s nasiljem u porodici su značajno kompromitovani. Uticaj koji ima prisustvovanje situaciji kada je jedan roditelj emocionalno i fizički povređen intenziviran je kada je drugi roditelj ili roditeljska figura odgovoran za nasilje. 
Deca koja žive s nasiljem u porodici mogu biti direktno fizički povređena, ili slučajno usled toga što su prisutna kad se događa nasilje. Ona su takođe u povećanom riziku da budu zanemarena, kao i emocionalno, fizički ili seksualno zlostavljana. Nalazi pokazuju da ovakva iskustva mogu uticati na živote žrtava veoma dugo, i kroz odraslo doba. 
Nalazi sugerišu da i deca sama mogu biti direktne mete pretnji i zlostavljanja. Osobe koje fizički zlostavljaju svoje partnere često zlostavljaju i svoju decu (između 50 i 70%)


Teorijski modeli nasilja u porodici

Model moći i kontrole dugo je dominirao, a i dalje dominira u objašnjenju nasilja u porodici. On smešta ženske žrtve u okvir patrijarhalne porodice i socijalne strukture, podrazumeva da je fizički agresor muškarac, i to je način da on postigne dominantni status. Osnova modela je “točak moći i kontrole” koji razmatra osam različitih oblasti u kojima muškarci koriste moć i kontrolu da postignu dominaciju: 1. prinuda i pretnje 2. zastrašivanje 3. emocionalno zlostavljanje 4. izolacija 5. ekonomsko zlostavljanje 6. korišćenje dece 7. korišćenje muških privilegija 8. minimiziranje/poricanje/okrivljavanje. Na osnovu ovog modela kreirani su i tretmani nasilja, a podignuta je i kolektivna svesnost o postojanju nasilja u porodičnom kontekstu. 
Pored ovog modela, pojavljuju se i neki drugi. Mnogi autori su, na primer, insistirali na ulozi gneva u ponašanju nasilnika u porodici. Potter-Efron (2015) smatra da su gnevni ljudi skloni da netačno opažaju i pamte događaje, odnosno da imaju kognitivne pristrasnosti koje ih vode ka pogrešnoj interpretaciji. Oni konzistentno izvlače negativne aspekte interakcija i kasnije se sećaju situacije kao da je bila mnogo gora nego što jeste ili što drugi misle da jeste. Oni su i prilično pesimistični u svojim predikcijama budućnosti. Njihova egzistencijalna filozofija postaje: Naravno da će me ljudi prevariti, tako je tokom celog mog života”, što dobija karakteristike samoispunjujućeg proročanstva. Zatim, mnogi hronično gnevni ljudi imaju nerazvijenu empatiju, jer bi ona bar donekle sprečavala netrpeljivost koju oni pokazuju prema drugima. Potter-Efron smatra da je ovo podložno promeni i da predstavlja značajne elemente tretmana porodičnog nasilja. On, takođe, smatra da je osećanje sigurnosti najbolji inhibitor besa, pa tako i nasilja u porodici. Osobe koje se ne osećaju bezbedno, bez obzira na to da li je ovo osećanje zasnovano na realnim okolnostima, sklonije su da razviju probleme sa agresijom. U vezi s tim, on upućuje na teorije o afektivnoj vezanosti i nalaze koji ukazuju na to da je povišeni rizik za nasilje u porodici povezan sa nesigurnim stilovima vezanosti, kao i na ljubomoru u partnerskoj vezi kao aspekt problema sa gnevom i nasiljem u porodici. Ovo će biti objašnjeno u daljem tekstu.
Takođe, pojavljuju se modeli koji se pozivaju na rezultate različitih studija koji sugerišu da žene ispoljavaju nasilno ponašanje u porodičnom kontekstu gotovo jednako koliko i muškarci. Tako Hamel (2007) navodi da se mora sprovesti nepristrasna procena, da muškarci i žene mogu biti žrtve i počinioci i da je svako odgovoran za sopstveno ponašanje, da su uzroci zlostavljanja partnera različiti ali slični kod oba pola, kao i da je distinkcija žrtva/nasilnik prenaglašena jer je većina partnerskog zlostavljanja uzajamna. Porodično nasilje je kompleksan fenomen, s recipročnom interakcijom među članovima. Hamel svakako zapaža da su žene izložene mnogo težim fizičkim povredama nego muškarci, što je, prema njegovom mišljenju, rezultat razlike u fizičkoj snazi. On smatra da tretman treba da uzme u obzir polne razlike u biološkim karakteristikama, ličnosti, komunikaciji i socijalnim ulogama. Takođe, on se poziva na brojne studije koje pokazuju da deca koja su svedoci nasilnih incidenata među svojim roditeljima često imaju nisko samopoštovanje, pokazuju agresivno ponašanje, depresiju i loše socijalne veštine, i to bez obzira na pol zlostavljača. Budući da postoji preklapanje nasilja u porodici među odraslima sa zlostavljanjem deteta i zlostavljanjem siblinga, porodična terapija je u mnogim slučajevima neophodna.

Teorije o afektivnoj vezanosti

Afektivna vezanost uključuje tendenciju da se traži i postigne bliskost sa specifičnom osobom, posebno u stresnoj situaciji. To je regulativni sistem koji obezbeđuje zaštitu i osećanje sigurnosti za bebu. On se organizuje oko specifičnih figura, a svaka relacija je jedinstvena. Ako su potrebe za vezanošću zadovoljene na adekvatan način, beba razvija osećanje sigurnosti, sigurnu bazu iz koje može da istražuje okolinu. Postoji standardna sekvenca reakcija bebe na odvajanje od figure afektivne vezanosti: protest, očajanje i detačment (odvajanje, otuđenost). Gnev je često deo faze protesta. U toku druge godine dete formira unutrašnje radne modele afektivne vezanosti, koji uključuju koncepciju o sopstvenoj vrednosti ili bezvrednosti, kao i pozitivne ili negativne predikcije o posledicama afektivne vezanosti. Oni obezbeđuju model kasnijih socijalnih relacija. Istraživanja s bebama su ukazala na četiri osnovna stila afektivne vezanosti, zasnovana na reakcijama dece i majki u situacijama privremene separacije:
· sigurni: beba je uznemirena, traži majku, oseća olakšanje kad se majka vrati i vraća se igri
· anksiozni/izbegavajući: beba oseća distres ali ignoriše majku kad se ona vrati
· anksiozni/ambivalentni: beba pokazuje visok nivo distresa i ponašanje koje je mešavina pristupanja i odbacivanja kada se majka vrati
· dezorganizovan/dezorijentisan: dete ne ispoljava konzistentan obrazac ponašanja i pokazuje neka neobična ponašanja po povratku majke (npr vrti se u krug, pada na pod)

Smatra se da su stilovi afektivne vezanosti stabilni i u odraslom dobu i da predstavljaju modele za ostale relacije, ali su te relacije u većoj meri recipročne nego što je to odnos majka-dete. Zato su razvijene teorije koje se odnose na stilove afektivne vezanosti odralih. To su:
· Siguran stil: ove osobe imaju bazično poverenje u sebe i druge, rezilijentne su i adaptabilne, u stanju da traže i primaju podršku kad su pod stresom, mogu biti zadovoljne i bliskošću i autonomijom.
· Odbacujući: ove osobe imaju visoko samovrednovanje, dok druge opažaju kao manje vredne; izbegavaju posvećenost i bliskost i deluju samodovoljno, ali mogu postati veoma uznemirene ako postoji pretnja da izgube neki odnos; povlače se kad partner traži bliskost, vrednuju autonomiju, često su opaženi od drugih kao hladni i hostilni i mogu biti kritizerski nastrojeni i kontrolišući u partnerskim vezama.
· Preokupirani: osobe imaju nisko samovrednovanje i procenjuju druge kao vrednije, pokazuju visoku anksioznost i nisko izbegavanje, traže prihvaćenost, sigurnost i vrednovanje od drugih; njihova potreba za autonomijom je kompromitovana zbog izražene potrebe za sigurnošću; one traže emocionalni kontakt ali nikad nisu potpuno zadovoljne jer imaju nerealističke zahteve za bliskošću. Zavisne su.
· Strašljivi: opažaju i sebe i druge negativno, imaju izražene i anksiozne i izbegavajuće tendencije, traže prihvatanje ali izbegavaju intimnost jer se plaše i anticipiraju odbacivanje.

Poslednja tri stila, odbacujući, preokupirani i strašljivi, predstavljaju nesigurne stilove afektivne vezanosti.
Iz perspektive afektive vezanosti, gnev je isprovociran kad postoji pretnja da će doći do separacije, i on ima funkciju da se osigura očuvanje odnosa. Nažalost, osobe koje poseduju neki od tri nesigurna stila vezanosti (posebno preokupirani i strašljivi) mogu imati poremećene, preterane ili pogrešno usmerene potrebe za vezanošću, postavljajući tako nedostižne zahteve svojim partnerima. Oni postaju gnevni kada se te potrebe ne zadovolje. Stalno se plaše odbacivanja, ruminiraju o negativnim interakcijama, postaju hipersenzitivni i ljubomorni i čak i partnerova normalna povlačenja vide kao znake odbacivanja, pri čemu mogu koristi i agresivna sredstva.
Bartholomew i saradnici (2001) su ispitivali relacije nasilja sa stilovima afektivne vezanosti. Njihovi nalazi sugerišu sledeće odnose:
· Odbacujući: pokazujuju tendenciju da budu na distanci i grubi (“Sklanjaj se od mene”). Kad se naljute, skloniji su da napuste odnos.
· Preokupirani i strašljivi: Hronična anksioznost oko odbacivanja vodi do visokog nivoa negativnog afekta i gneva.
· Preokupirane osobe su posebno sklone da postanu i nasilne i žrtve nasilja, i to važi i za muškarce i za žene. Muškarci koji su strašljivi takođe su skloni da postanu i nasilnici i žrtve, dok su žene koje su strašljive sklone da postanu jedino žrtve.
· Većina nasilnih muškaraca u njihovoj studiji su preokupirani ili strašljivi. 
· Među ženama koje žive u nasilnom odnosu, 53% je preokupiranih i 35% strašljivih. Preokupirane žene ostaju u nasilnoj relaciji duže.
· Interakcije stilova vezanosti partnera su važne da bi se razumelo nasilje u vezi. Dakle, važno je kakav stil afektivne vezanosti imaju oba partnera u vezi, jer to kreira specifičnu dinamiku odnosa. Rezultati su sugerisali da su dve preokupirane osobe često u visoko nasilnom odnosu; kombinacija strašljive žene i preokupiranog muškarca je bila najbolji prediktor muškog jednosmernog nasilja (stereotipni model ženske žrtve i muškog nasilnika). Obrnuta situacija (preokupirana žena i strašljiv muškarac) je takođe uobičajena među nasilnim odnosima i prediktivna za teško zlostavljanje i uzjamno zlostavljanje.

Cowan i Cowan (2001) sugerišu da nesiguran muškarac i sigurna žena predstavljaju najnegativniji i najnasilniji obrazac, prema njihovom istraživanju.
Roberts i Noller (1998) pokazuju da su dve nesigurno vezane osobe visoko rizična kombinacija, posebno ako je jedan partner zabrinut zbog mogućeg odbacivanja a drugi se plaši bliskosti.

Uloga ljubomore i fragilnog samopoštovanja u nasilju u porodici

DiGiuseppe and Tafrate (2007) su sugerisali da je agresivno ponašanje najverovatnije kada se gnevna osoba oseća moćno i superiorno u odnosu na drugu osobu. Međutim, oni su pronašli i da gnev prati visoko ali nestabilno samopoštovanje, i da to takođe može biti povezano sa najmanje dva nesigurna stila afektivne vezanosti, odbacujućim i preokupiranim.
Ljubomora u partnerskoj vezi je potreba da se sačuva partner u slučaju pretnje od strane stvarnog ili zamišljenog rivala. Ona može biti “normalna” (umerenog intenziteta, pokrenuta specifičnim događajima, može biti tačan znak udaljavanja u vezi), preko “ekscesivne” (česta, intenzivna, bez povoda ili s minimalnim povodom, traži se stalno uveravanje, može uzrokovati udaljavanje u vezi) do “iracionalne” (sumanuta paranoidna projekcija). Iz perspektive afektivne vezanosti, umeren stepen ljubomore predstavlja odgovarajuću reakciju na stvarni signal da je partnerstvo ugroženo. Međutim, hronično ljubomorne osobe su sklone da često opažaju situacije kao ugrožavajuće za njihovu partnersku vezu, i mogu snažno i nasilno reagovati u pokušaju da uklone opažene rivale od partnera kog doživljavaju kao vulnerabilnog. Pretnja može navesti ljubomornu osobu da tretira ljude kao da su njeno vlasništvo ili ekstenzija njenog ega, što pretvara partnerovo normalno distanciranje u potencijalno ogromnu pretnju.
Ljubomorna osoba ne mora imati nisko samopoštovanje, ali često oseća neadekvatnost u određenoj oblasti funkcionisanja i ne oseća se dovoljno sposobnom da zadrži partnera, anticipirajući odbacivanje. Ljubomora korelira sa anksiozno-ambivalentnim stilom afektivne vezanosti, strašljivim stilom afektivne vezanosti, senzitivnošću na odbacivanje i nasilništvom u partnerskim odnosima. Sigurne osobe imaju najniže skorove na ljubomori i sklone su da direktno izraze svoju ljutnu prema partneru. Izbegavajuće osobe usmeravaju gnev na rivala, dok anksiozne potiskuju gnev i ne konfrontiraju se partneru.


Potter-Efron: tipologija nasilnika u porodici

Na osnovu sopstvenog kliničkog iskustva, Potter-Efron (2015) je predložio sledeću tipologiju osoba koje ispoljavaju nasilno ponašanje u partnerskim vezama:

1. Nizak nivo agresije – nepatološka grupa: široka grupa koja uključuje osobe oba pola koje povremeno ispoljavaju fizičku agresiju u intimnoj vezi ali ne pate od poremećaja ličnosti i agresija obično nije intenzivna. Taj nizak nivo agresije je ipak neprihvatljiv i tako se mora tretirati. Podtipovi uključuju: a) povremenu agresiju u odnosu koja se pojavljuje kod emocionalne preopterećenosti, i karakteriše je kasnije žaljenje b) situacioni problemi koji mogu izazvati retko ali i teže nasilje c) muškarci koji su usvojili klasičnu maskulinu dominantnu kulturalnu ulogu i čija agresija služi da se ta uloga postigne (ali imaju kapacitet da modifikuju svoje ponašanje ako shvate da ga društvo više ne nagrađuje). Tretman treba da naglasi: edukaciju fokusiranu na prihvatanje nenasilnog ponašanja u vezi, redukciju stresa, kontrolu besa i upravljanje konfliktima.
2. Zahtevan – Osobe kod kojih se agresija održava zbog teških deficita. Imaju crte granične ličnosti i mogu imati i dijagnozu graničnog poremećaja ličnosti. Stilovi afektivne vezanosti su obično kombinacija preokupiranog i strašljivog. Nasilje ispoljavaju kad anticipiraju ili dožive emocionalno odbacivanje. Ekstremno su ljubomorni i posesivni. Imaju osećaj unutrašnje praznine i ne mogu da sebe umire. Tema njihovog nasilja je: Ne mogu da živim bez tebe, pa ne mogu da te pustim da odeš. Tretman podrazumeva edukaciju fokusiranu na prava drugih da žive sopstvene živote, dugoročnu individualnu terapiju kako bi se smanjio doživljaj unutrašnje praznine, povećalo osećanje sigurnosti i sposobnosti da smiri i uteši sebe. Moguća je i terapija para.
3. Antisocijalne crte. Ove osobe imaju obično odbacujući stil vezivanja ali i snažan doživljaj da imaju prava na nešto. Ova kombinacija se prevodi kao “Nemam razloga da se bavim tvojim potrebama ali očekujem da ti potpuno udovoljiš mojim”. Niska empatija, visoko generalno nasilno ponašanje, namerna upotreba taktika zastrašivanja i česta zloupotreba alkohola i droga su dodatne karakteristike. Oni ljubomorno čuvaju partnera ne zato što im je potreban ili zato što veruju da ne mogu bez njega, već zato što ga poseduju i ne dozvoljavaju da ga iko drugi poseduje. Mnogi autori smatraju da je tretman bezuspešan i da treba savetovati partnera koji je žrtva nasilja da napusti odnos, kao i sprečiti dalje nasilje. Međutim, Poter smatra da neke od ovih osoba mogu imati koristi od edukacionih napora usmerenih na razvijanje prosocijalnih vrednosti (krivica, empatija, poštovanje i sl.). Kod nekih postoji potencijal za razvoj, ako nemaju potpuno formirani antisocijalni poremećaj ličnosti.
4. Agresija kao derivat. Ovi agresori imaju neko fizičko ili psihološko stanje koje objašnjava veći deo ili čitavo njihovo agresivno ponašanje. To može biti alkoholizam, paranoidna shizofrenija, teška depresivna epizoda, PTSD, hronični bol i sl. Savetnik ne sme ni da potpuno opravda njihovo ponašanje time što imaju drugi problem, niti da odbaci te probleme kao nevažne. Napor mora da se usmeri na razumevanje povezanosti između nasilja i drugih poremećaja, tj. da se ustanovi koliki deo nasilnog ponašanja može biti sekundaran u odnosu na drugi problem. Tretman treba da se usmeri uglavnom na taj drugi poremećaj.

Glavna vrednost tipologija bi trebalo da bude razvijanje tretmana koji odgovara klijentu s obzirom na kategoriju kojoj pripada. Međutim, ovo može biti teško u praksi, jer se tretmani često odvijaju grupno, a osim toga stvarne osobe teško mogu da se svrstaju u jasno odvojene kategorije. Ipak, tipologija daje smernice i okvir za pristup klijentima sa različitim karakteristikama. 

